ئه‌ێ کیوه‌ێ به‌رزی گِ هه تووز و ته‌می
ئه‌و که‌ڵه چه‌نێ وه پیدا نه‌می
ئه‌و که‌ڵ هویل هه‌فده ساڵانه
فرشته‌ێ به‌خت کورده ماڵانه
ئه‌و بریوه پیه‌نه ئه‌و ده‌م چیو قه‌نه
دل له جێ به‌ر دل له جێ که‌نه
ئه‌و گه‌رده‌ن به‌رزه ئه‌و بژانگ شووره
له ژیرو خه‌ن له ژیره‌و نووره
ئه‌و ئه‌بروو پیوه‌ن ئه‌و که‌مان داره
ئه‌و تیر وه‌شن که‌مان ئه‌وشاره
ئه‌و ده‌ێ م ئه‌ل پیچه ئه‌و یه‌قه وازه
ئه‌و بالا به‌رز که‌مه‌ن درازه
وه قول شاکه ئه‌و وه‌ێ له وه‌ره
" ئه‌و گره‌ێ ئاگر له جه‌سه ده‌ره"
سخمه‌ێ سکه دووز سه‌وز سوورانی
کونه‌ێ که‌ل پووس گه‌وراێ گوورانی
د ره‌دیف ره‌سن داس له ناو قه‌‌ێێ
گریه‌ێان داگه له بان به‌ێێ
زلفه‌یل لیوولێ خسگه وه شانا
"شکرانم پید بوو که‌س سر نه‌زانا"
که‌وی گرده‌نی کفتگه ئه‌و ده‌ر
"شکرانم پید بوو بینای بان سه‌ر"
خان مه‌سویر ها کوو ئێ که‌ڵه بوینێ
شاکه کل بکه‌ێ له شوون و نوینێ
خان مه‌سوير وه‌تم هه‌م که‌فته‌و هویرم
بیس و چوار ساله له‌ێ شاره دويرم
شار مناڵی! شار بازییم
شار سه‌ر به‌رزی و سه‌رفه‌رازییم
شار برایلم شار دووسه‌یلم
شار عشقه‌یلم شار بووسه‌یلم
شار شادی و شار شیوه‌نم
هووره چره‌یل چه‌مه‌ری خوه‌نم
شار شیرینم شار شارانم
مڵک و ماواگه‌ێ جار جارانم
بیس و چوار ساڵه لی شاره نیم
م دی م نیم ئه‌نیو م کیم؟
نه «خان مه‌سیوورم» نه «میرنه‌ورووزم»
په‌ره ی بنیوسم له حاڵ و رووزم
ویڵ وه‌یلانێ له‌ێ ناو شاره‌یله
گرفتار ناو گرفتاره‌یله
غه‌ریب بێ که‌س بێ هاو نشینێ
بی ده‌دس بێ پاێ بێ دنیا و دینێ
دار بێ سایه‌ێ بێ به‌رگ و بار‌ێ
له پای نه نیشتن ئیل و ته بار‌ێ
تیول ئه‌لکه‌نیاگ فره دریاگێ
جار وه‌رهه‌لای یه‌ێ شه‌و خوریاگێ
دار کولوور له ناوه‌و چووڵێ
بار د دنیا له بان کووڵێ
شاکه! یه حال براگه‌ێ تنه
ته‌نیا م نیم گشتێ چیو منه
زه‌یومان سیه و کیوه‌مان که‌وه
که‌سێ نیه‌زانی رووژه یا شه‌وه
هام‌شوو نه‌ێریم بری برانه
سال تاعوونه سال قرانه
له‌ێ ملکه نیه‌خێ مینگه‌نوار‌ێ
ئاسمان ئه‌ور که‌ێ وه‌لی نیه‌وار‌ێ
لافاو که‌فته‌و رێ وه‌لی له ماڵان
نه‌که‌فته‌و بان کووره گڵاڵان*
کووره گڵاڵان کوورو لاڵ مه‌نن
کوورپه مناڵان هه مناڵ مه‌نن
مه‌ر خوداێ ره‌حمان خوه‌‌ێ بکه‌ێ کار‌ێ
تا ئه‌ورێ بایدو تیه‌وێ بوار‌ێ
تیه‌و‌ێ بوارێ دنیا بشورێ
ئێ ته‌پ و تووزه له‌ێره بتوورێ
ئێ شه‌وه زڵفێ بخه‌ێ وه پشتا
خوه‌ر ئڵا‌ێ له بان سه‌ر مانشتا
منی له شار غه‌ریبی بامه‌و
گیا سه‌وز بکه‌ێ وه ده‌م پامه‌و
سووسه‌ن بچری ئه‌و سه‌ر نساران
وه تِ مزگانی هاته‌وه یاران*
